
Internethasználat a feltörekvő felnőttkorban egy holland-magyar összehasonlítás tükrében

A kutatásom célja a magyar és holland feltörekvő felnőttek internethasználati szokásainak megismerése, és kulturális összehasonlítása volt. Mai társadalmunkban kardinális szerepet tölt be a digitális világ minden előnyével és hátrányával együtt, melynek hatása a kutatott feltörekvő felnőtt korosztály – 18-29 éves korúak – esetében igen jelentős, hisz alighanem minden tagja mindennapos használója.
A vizsgálatom során bemutatásra kerülnek a kialakuló felnőttek életkori sajátosságai és az ehhez kapcsolódó egyes pszichológiai elméletek; valamint a digitális világgal és internethasználattal kapcsolatos fontosabb kutatási eredmények; illetve a kultúrák összehasonlítása bizonyos szempontok mentén. A dolgozatban ötvöződnek a pszichológia és informatika tudományterületének ismeretei.
A kutatásban résztvevő egyetemisták online kérdőív kitöltésével adtak választ a kérdéseimre. Feltáró jellegű, kvantitatív módszerű kutatásomban a minta nagyságát tekintve összesen 192 fő, melyből 122 válaszadó magyar, és 70 fő holland; átlagéletkorukat tekintve 21,45 év. Az eredmények rávilágítanak többek között arra, hogy az érintett korosztály magyar fiataljainak több mint 90%-a esetében szinte folyamatos a passzív online jelenlét, annak ellenére hogy fölösleges időtöltésnek tartják. Ámbár, hogy a hollandok sokkal nagyobb része rendelkezik magasszintű digitális készségekkel, az eredmények alapján nem mutatkoztak tudatosabb internethasználóknak. Mindazonáltal a magyar válaszadások alkalmával feltehetőleg a szociális kívánatosság befolyásolhatta az eredményeket. Egyes – a szakirodalmakkal ellentétes – eredmények okainak feltárására további vizsgálatok adhatnak pontos magyarázatot, melyekhez kutatásom hasznos alapként szolgálhat.



